Somo mar 7
Ang’o Mipuonjo e Chokruogewa?
E chokruoge Jokristo machon, ne giwer, gilemo, gisomo kendo giwuoyo kuom Ndiko maok giluw tim moro amora ma gin ema giketo. (1 Jo Korintho 14:26) Chokruogewa bende itimo kamano.
Puonj gin mawuok ei Muma kendo gin matiyo e ngima mapile. E giko juma, kanyakla ka kanyakla chokore mondo giwinj twak mar Muma migolo kuom dakika 30 manyiso kaka Ndiko mulo ngimawa koda kinde ma wadakiegi. Ijiwo ji duto mondo oluwre gi jagol-twak kuom elo Muma margi sama osomo ndiko. Bang’ twagno, wabedo gi Puonjruok mar “Ohinga mar Jarito” kuom sa achiel, kendo ijiwo jokanyo mag kanyakla mondo ochiw paro sama iwuoyo e sula moro mayudore e gocho mar puonjruok mar Ohinga mar Jarito. Puonjruogni konyowa tiyo gi puonj mag Muma e ngimawa. Ipuonjruok sula achiel machal e moro ka moro kuom kanyakla ma kwan-gi koro okalo 100,000 e piny mangima.
Ikonyowa timo dongruok e lony marwa mar puonjo. Bende wachokore kanyachiel e odhiambo moro e kor juma e chokruok mopogi e kidienje adek. Ichako gi Puonjruok Muma e Kanyakla kuom dakika 30 e yor penjo gi dwoko, ma en puonjruok makonyowa ng’eyo matut puonj mag Ndiko koda weche mokor e Muma. Bang’ mano en Skul mar Tij Nyasaye makawo dakika 30, to ichako skundno kuom wuoyo e wi kamoro e Muma ma kanyakla ne osesomo motelo. Kae to, jopuonjre moko mag skundno golo twege machieko chieko. Jatieg jogol-twak chiwo paro kuom kaka wanyalo timo dongruok e lony e somo koda wuoyo. (1 Timotheo 4:13) Mogik, e Chokruok mar Tijwa makawo dakika 30, twege, ranyisi mitimo, koda penjo ji konyowa ng’eyo kaka wanyalo puonjo jomoko Muma.
Ka ibiro e chokruogewa, ibiro mor gi kaka ipuonjo Muma e yo maber.—Isaiah 54:13.
Ibiro winjo weche mage e chokruoge Joneno mag Jehova?
En chokruok mane kuom chokruoge ma watimo juma ka juma ma diher biroe machiegni?
luo_Latn luo_Latn luo_Latn luo_Latn luo_Latn luo_Latn luo_Latn luo_Latn